**REGLAMENT DE FUNCIONAMENT DE L’ASSEMBLEA DE L’ASSOCIACIÓ CATALANA DE MUNICIPIS I COMARQUES (ACM)**

**I.- DISPOSICIONS GENERALS**

**Article 1.-** L’Assemblea és l’òrgan màxim de l'Associació Catalana de Municipis i Comarques. Està formada pels representants dels ens locals associats.

**Article 2.-** Correspon a l’Assemblea:

a) Elegir el President o Presidenta.

b) Elegir i separar, d’entre els seus membres, fins a un màxim de 35 vocals del Comitè Executiu.

c) Aprovar el pla d’actuació general de l’Associació, la gestió dels òrgans de govern, el pressupost i els comptes anuals.

d) Modificar els estatuts.

e) Acordar la forma i l’import de les contribucions al finançament de l’Associació així com les aportacions al patrimoni de l’Associació, si escau.

f) Aprovar aportacions econòmiques extraordinàries.

g) Acordar la transformació, fusió o dissolució de l’Associació i nomenar-ne la comissió liquidadora.

h) Acordar l’ingrés i la baixa en federacions o confederacions.

i) Deliberar sobre altres qüestions de caràcter general que afectin els objectius de l’Associació.

j) Aprovar totes les resolucions que cregui necessàries per desenvolupar millor les activitats i les finalitats de l’Associació.

k) Qualsevol altra tasca que li sigui atribuïda d’acord amb les lleis i els estatuts de l’ACM.

**II.-CONVOCATÒRIA.**

**Article 3.-** L’Assemblea serà convocada pel Comitè Executiu de l’ACM. Quan l’assemblea sigui de caràcter ordinari es convocarà amb un mínim de quinze dies d’antelació. Quan l’assemblea sigui de caràcter extraordinari es convocarà amb una antelació mínima de cinc dies.

**Article 4.-** A la convocatòria s’acompanyarà l’ordre del dia amb els assumptes a tractar, incloent-hi els punts que, dintre de les finalitats de l’Associació, hagin estat proposats per almenys un 10% dels ens locals associats.

**Article 5.-** El Comitè Executiu podrà delegar la convocatòria de l’Assemblea en el President/a de l’ACM. En aquest cas correspondrà al president fixar l’ordre del dia de l’Assemblea i fer la proposta de composició de la Mesa.

**Article 6.-** La convocatòria es podrà trametre als ens locals associats exclusivament per mitjans electrònics.

**Article 7.-** Amb una antelació mínima de 20 dies a la celebració de l’Assemblea s’activarà una pàgina web amb tota la informació necessària per assistir-hi.

**III.-ASSISTÈNCIA.**

**Article 8.-** Per assistir a l’assemblea els associats hauran d’estar al corrent de pagament de les quotes i inscriure-s’hi fins a 48 horesabans de la seva celebració, mitjançant la pàgina web que s’habiliti a l’efecte.

**Article 9.-** Cada ens local associat disposarà d’un vot, exercit per la persona que n’ocupi la presidència, o bé pel càrrec electe que el pugui substituir d’acord amb la normativa aplicable a l’ens associat.

**Article 10.-** Els ens locals podran delegar el seu vot, mitjançant escrit adreçat a la Mesa de l'Assemblea, en un altre ens local. Cap membre de l'assemblea no podrà representar més de cinc ens locals.

Les delegacions de vot s’hauran de trametre amb una antelació mínima de 72 hores a l’adreça electrònica que s’habiliti a l’efecte, utilitzant el model d’imprès que correspongui.

**Article 11.-** L’Assemblea es constituirà vàlidament sigui quin sigui el nombre d’ens locals associats presents o representats.

**IV.- LA MESA**

**Article 12.-** Les sessions de l'Assemblea seran dirigides per una Mesa, integrada per una presidència, cinc vicepresidències i una secretaria.

El Comitè Executiu, o el president o presidenta en cas que li hagi estat delegada la convocatòria, presentarà a l’Assemblea, per a la seva aprovació, una proposta de composició de la Mesa. La Mesa es constituirà tan bon punt la seva composició sigui aprovada pels assistents a l’Assemblea.

**Article 13.-** Són funcions de la Mesa:

1. Resoldre totes aquelles qüestions d’ordre i de funcionament que es puguin plantejar.
2. Ordenar els debats de l’assemblea.
3. Complir i fer complir el reglament, interpretar-lo i complementar-lo en casos de dubte i/o omissió.
4. Dirigir els processos electorals i garantir-ne el rigor i la transparència.

**Article 14.-** Els acords de l’Assemblea es prendran per la majoria simple dels vots.

**V.- MODIFICACIÓ D’ESTATUTS.**

**Article 15.-** Quan en l’ordre del dia hi figuri una proposta de modificació dels estatuts de l’ACM, la proposta es posarà a disposició dels ens locals associats des de la tramesa de la convocatòria.

**Article 16.-** Els ens associats podran presentar les esmenes que considerin oportunes a la proposta de modificació dels estatuts fins a 72 hores abans de la celebració de l’Assemblea.

**Article 17.-** Les esmenes es trametran a l’adreça electrònica que s’habiliti a l’efecte, mitjançant el model d’imprès que figuri a la web de l’Assemblea.

**Article 18.-** Si no hi ha esmenes, la proposta de modificació dels estatuts es votarà en bloc. En el cas que s’hagin presentat esmenes es votaran una per una i, a continuació, es votarà en bloc la resta de la proposta de modificació dels estatuts.

**VI.- ELECCIONS**

**Article 19.-** Els mandats del Comitè Executiu, de la Presidència i de la Secretaria General són de quatre anys i s’hauran de renovar, necessàriament, abans de sis mesos a partir de la constitució dels ajuntaments.

**Article 20.-** Quan correspongui fer-ne l’elecció, les candidatures a la presidència s’hauran de presentar amb l’aval d’almenys 50 presidents d’ens locals associats, que han de ser de com a mínim 8 comarques diferents i de les quatre demarcacions territorials.

Cada president d’ens local només podrà avalar un candidat a la presidència. Els avals s’hauran de fer constar en el model d’imprès que serà accessible a través de la web de l’assemblea.

**Article 21.-** Les candidatures a la presidència s'hauran de presentar amb 72 hores d’antelació a la celebració de l’Assemblea al registre general de la seu de l'Associació Catalana de Municipis, carrer València, 231, 6ª planta, de la ciutat de Barcelona.

El Secretari General de l’ACM, assistit pels serveis jurídics, serà el responsable de comprovar el compliment dels requisits per a la validació de les candidatures.

**Article 22.-** Una vegada iniciada l’Assemblea i constituïda la mesa, els candidats a la presidència presentaran una llista de fins a un màxim de 35 candidats al Comitè Executiu de l’ACM.

**Article 23.-** Els candidats al Comitè Executiu només podran formar part d’una llista presentada per un candidat o candidata a la presidència.

**Article 24.-** La votació de la presidència i dels membres dels òrgans de govern serà secreta, mitjançant papereta i urnes.

**Article 25.-** L’elecció del President o President i del Comitè Executiu es farà conjuntament, mitjançant paperetes en les quals figurarà el nom del candidat o candidata a la presidència i la llista amb els noms dels candidats al Comitè Executiu, amb indicació de l’ens local que representa cadascú.

**Article 26.-** La Mesa vetllarà pel correcte desenvolupament del procés electoral i en garantirà la transparència i l’adequació a la normativa.

**Article 27.-** Per facilitar el procés electoral, prèviament a l’inici de la votació es formaran 6 taules electorals, composades per 2 membres.

Un d’aquests membres ho serà de la Mesa, i la presidirà, l’altre membre de la taula serà elegit entre els assistents, a proposta de la Mesa. Les taules electorals comptaran amb el suport tècnic del personal de l’ACM.

**Article 28.-** Correspon als membres de cada taula electoral l’escrutini de la seva urna. Seran els membres de la Mesa de l’Assemblea els qui, en cas de dubte, determinaran la validesa dels vots emesos. En el cas que s’anul·li un vot se n’hauran de justificar els motius públicament.

**Article 29.-**Un cop finalitzat l'escrutini la Mesa en proclamarà els resultats davant l’Assemblea.

**VII. PRESENTACIÓ DE PROPOSTES DE RESOLUCIÓ A L’ASSEMBLEA**

**Article 30.-** Els ens locals associats podran presentar propostes de resolució a l’assemblea com a màxim fins a 72 hores abans de la seva celebració, enviant-les a l’adreça electrònica que s’habiliti a l’efecte, mitjançant el model d’imprès que es podrà trobar a la web de l’Assemblea.

**Article 31.-** El Comitè Executiu podrà presentar propostes de resolució fins a l’inici de l’assemblea.

**Article 32.-** Si la mesa ho considera oportú es podran presentar propostes de resolució urgents durant la celebració de l’assemblea. En aquest cas se n’haurà d’aprovar la urgència.

**Disposició Final.** L’aprovació i modificació d’aquest reglament correspon a l’Assemblea de l’ACM.